Corydon og Rohde lukker ned for alle nye statsobligationer

Politik Eksklusivt for kunder

Fuldt stop for udstedelse af nye indenlandske og udenlandske statsobligationer.



Det er beslutningen fra finansminister Bjarne Corydon (S) efter rådgivning fra Nationalbankens direktør Lars Rohde.



Der er ikke sat tidshorisont på, men beslutningen gælder "indtil videre", lyder det i en pressemeddelelse fra Nationalbanken, der på ingen måde lægger skjul på, at det hjælper Nationalbanken i valutakrigen og presset mod kronen.



Salg større end behov



Det store overskud på statsfinanserne sidste år betyder, at salget af statsobligationer har været større end selve finansieringsbehovet.



Og når nu den danske krone er kommet under gevaldigt pres efter schweizerfrancens farvel til valutabånd, er det ikke længere "hensigtsmæssigt" at aftrappe oversalget over flere år.



"Indeståendet på statens konto i Nationalbanken er mere end til tilstrækkeligt til at dække finansieringsbehovet frem til udgangen af 2015," skriver Nationalbanken i en pressemeddelelse.



Valutakøb for 100 mia kr



Nationalbanken har købt valuta i markedet for et sted i omegnen af 100 mia. kr. på det seneste, men derudover har Nationalbanken været nødt til at sænke renterne i tre omgange.



Det har udvidet det negative spænd mellem pengemarkedsrenterne i Danmark og euroområdet. Men rentespændene for statsobligationer har fortsat været positive i de længere løbetidssegmenter.



"Det er Nationalbankens forventning, at stop for salg af statsobligationer vil bidrage til at reducere de længere rentespænd og dermed begrænse valutaindstrømningen," skriver Nationalbanken.

